“นายกฯ” ยันเคาะต่อ-ไม่ต่อ พ.ร.ก.ฉุกเฉิน ไม่เกี่ยวคุมม็อบ ชี้มี พ.ร.บ.ชุมนุม อยู่แล้ว
“นายกฯ” ยัน "ศบค." เคาะต่อ-ไม่ต่อ พ.ร.ก.ฉุกเฉิน พรุ่งนี้ ไม่เกี่ยวคุมม็อบ ชี้มี พ.ร.บ.ชุมนุม อยู่แล้ว
“นายกฯ” ยัน "ศบค." เคาะต่อ-ไม่ต่อ พ.ร.ก.ฉุกเฉิน พรุ่งนี้ ไม่เกี่ยวคุมม็อบ ชี้มี พ.ร.บ.ชุมนุม อยู่แล้ว
21 ก.ค. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม เปิดเผยว่า ในวันพรุ่งนี้ (22 ก.ค.63) ศูนย์บริหารสถานการณ์โควิด-19 (ศบค.) ชุดใหญ่จะมีการพิจารณาว่าจะต่ออายุการบังคับใช้ พ.ร.ก.กำหนดบริหารราชการในสถานการณ์ฉุกเฉิน (พ.ร.ก.ฉุกเฉิน) ซึ่งจะหมดเวลาบังคับใช้ในวันที่ 31 ก.ค. นี้หรือไม่
โดยต้องพิจารณาถึงความจำเป็นและคำนึงถึงสิ่งสำคัญในการใช้ พ.ร.ก.ฉบับนี้ ซึ่งเคยย้ำไปหลายครั้งว่ากฎหมายปกติไม่ครอบคลุมการแก้ไขปัญหาการแพร่ระบาดของเชื้อไวรัสโควิด-19 แต่ไม่เกี่ยวข้องกับการชุมนุมใดๆ ทั้งสิ้น เพราะมี พ.ร.บ.การชุมนุมมีบังคับใช้อยู่แล้ว ไม่จำเป็นต้องสั่งการใดๆ เพิ่มเติม
อย่างไรก็ตาม นายกรัฐมนตรี ยอมรับว่าเป็นห่วงการชุมนุมของเด็กนักศึกษาแทนพ่อแม่ผู้ปกครอง จึงได้กำชับกับเจ้าหน้าที่ว่าให้ดูแลสถานการณ์ด้วยความระมัดระวัง ขณะเดียวกันก็อยากเตือนให้ระมัดระวังเรื่องการก้าวล่วงและเป็นสิ่งที่ไม่สมควรจะเกิดขึ้น แต่ไม่ต้องการพูดเรื่องนี้มาก เพราะไม่อยากให้ถูกขยายความจนเป็นประเด็น
ส่วนข้อเรียกร้อง 3 ข้อของกลุ่มนักศึกษานั้นเป็นเรื่องของสภาผู้แทนราษฎร ซึ่งก็เป็นไปตามกลไกและกระบวนการปกติ